ארתור סאליבן

סר ארתור סימור סאליבן (באנגלית: Arthur Sullivan; 13 במאי 1842 - 22 בנובמבר 1900) היה מלחין אנגלי שנודע בעיקר במוזיקה שחיבר לאופרטות שכתב ויליאם שוונק גילברט.

אביו היה מנצח תזמורת כלי נשיפה, וכך רכש סאליבן הילד את ידיעותיו הראשונות במוזיקה. בגיל צעיר זכה במלגה על שם פליקס מנדלסון-ברתולדי, שאיפשרה את לימודיו באקדמיה המלכותית בלונדון ולאחר מכן בקונסרבטוריון בלייפציג. בתחילה חיבר יצירות לתזמורת - סימפוניה, קונצ'רטו לצ'לו, מוזיקה למחזה "הסערה" של שייקספיר, וכן מוזיקה דתית והמנונים לכנסייה.

בשנת 1871 פגש בלבריתן ויליאם שוונק גילברט, ומאז החלה תקופה ארוכה של שיתוף פעולה, שהניבה 14 אופרטות (באנגליה הן מכונות "אופרות קומיות"). הצמד הצליח מאוד, ובשנת 1881 בנה האמרגן ריצ'רד ד'וילי קארט תיאטרון בלונדון שנועד להעלות את ההפקות של גילברט וסאליבן. התיאטרון נקרא תיאטרון סבוי, וכך נקבע המונח "אופרת סבוי".

פעילותם של גילברט וסאליבן הייתה חלק חשוב בתרבות של התקופה הוויקטוריאנית באנגליה, במקביל לפעולתם של יוהאן שטראוס בווינה וז'אק אופנבך בפריז.

אופרטות בולטות שהלחין
אוניית הוד מלכותו פינאפור (1878)
שודדי הים מפנזאנס (1879)
יולנטה (1882)
המיקאדו (1885)
שייטי הגונדולות (1889)

הנצחה 
קרחון סאליבן באי אלכסנדר שבאנטארקטיקה נקרא על שמו של ארתור סאליבן.

ראו גם 
 גילברט וסאליבן

קישורים חיצוניים

 
 
 

מלחינים בריטים
מלחינים מהתקופה הרומנטית
מלחיני אופרה אנגלים
מלחיני אופרטה
לונדון: אישים
אבירים בריטים
בריטים חברי הבונים החופשיים
אישים הקבורים בקתדרלת סנט פול
ילידי 1842
בריטים שנפטרו ב-1900